
Tisztelt Képviselő-testület!
Az Önkormányzat Szervezeti és Működési Szabályzatáról szóló 10/2024. (XI. 4.) önkormányzati rendelet 9. § (4) és 21. § (5) bekezdés b) pontja szerint a Képviselő-testület által átruházott hatáskörben eljáró személy, illetve testület minden negyedév első képviselő-testületi ülésén köteles beszámolni az átruházott hatáskörben hozott döntéseiről.

Az érintettek nevében a melléklet szerinti összevont beszámolót terjesztem elő a 2025. év III. negyedévére vonatkozóan.
Kérem a beszámoló szíves megtárgyalását és elfogadását.
…/2025. (X. 30.) ÖKT határozati javaslat

Sülysáp Város Önkormányzatának Képviselő-testülete a 2025. év III. negyedévében átruházott hatáskörben hozott döntésekről szóló, az SZMSZ 9. § (4) és 21. § (5) bekezdése szerint előterjesztett beszámolót elfogadja.

Határidő: azonnal

Felelős: polgármester, jegyző
Sülysáp, 2025. október 24.

Horinka László s.k.

polgármester

BESZÁMOLÓ

a Sülysáp Város Önkormányzata Képviselő-testülete által átruházott 

hatáskörökben hozott 2025. III. negyedévi döntésekről

I. POLGÁRMESTERI DÖNTÉSEK, INTÉZKEDÉSEK
1. Önkormányzati szociális támogatások

Polgármesteri hatáskörben 2025. III. negyedévében 12 db háztartás esetében állapítottunk meg települési lakásfenntartási támogatást, ebből 9 háztartás újraigénylő. Új igénylés 2025. III. negyedévében 3 db érkezett. 

Ebben a negyedévben 150 esetben történt lakásfenntartási támogatás kifizetése/átutalása 1.636.000 Ft összegben. Ebből a szolgáltatók részére 137 esetben történt utalás, 1.419.000 Ft összegben.

A támogatás egy hónapra eső összegét a háztartásban az egy főre jutó jövedelem arányában kell megállapítani havi rendszerességgel, legfeljebb 12 hónapra. A megállapított települési lakásfenntartási támogatásnál továbbra is fő szempont a természetbeni ellátási forma biztosítása, ahol a háztartás által igénybe vett közmű szolgáltatónak utaljuk a megítélt összeget, elsősorban: áram és gázszolgáltatók részére. Ezek hiányában pedig házipénztárból vagy folyószámlára utalással történő kifizetés történik. Házipénztárból átlagosan havi 6 fő részére (átlagosan: 60.333 Ft/hó), utalással havi 1 fő (12.000 Ft/hó) részére történt kifizetés. Ez az aktuális negyedévben összesen 217.000 Ft összegben jelentett kifizetést ebben a két formában.

Települési krízistámogatás megállapításra iránti kérelemmel 67 esetben fordultak hivatalunkhoz. Pénzbeli ellátást 957.000 Ft összegben.  

A sülysápi újszülöttek köszöntésére, illetve családjaik támogatására továbbra is biztosítjuk a babacsomagot. A támogatás rendkívüli települési támogatásként, hivatalból, a Védőnői Szolgálat kezdeményezésére kerül megállapításra az újszülött gyermekek fogadásának előkészítésével kapcsolatosan jelentkező többletkiadásokra való tekintettel. A támogatás természetbeni juttatásként kerül a sülysápi lakcímmel rendelkező szülő (elsősorban az anya) részére, 30.000 Ft értékben, 2025. III. negyedévében 16 alkalommal került sor babacsomag kiosztására, összesen 480.000  Ft értékben. 

Polgármesteri hatáskörben 2025. III. negyedévében 72 esetben került sor települési létfenntartási támogatás kifizetésére a házipénztárból összesen 1.407.500 Ft értékben. Bankszámlára utalással nem volt kifizetés, 

A megállapított támogatás egy éven keresztül, havi rendszerességgel segíti az alacsony jövedelemmel rendelkező családok mindennapi szükségleteit. A helyszínen készült környezettanulmány és fényképfelvétel minden esetben alátámasztja a benyújtott kérelem jogosságát, mert a kérelmezők lakóhelye és lakókörnyezete gondozott volt. 

Települési vis maior kölcsön megállapítására ebben a negyedévben nem került sor.

Települési temetési kölcsön megállapítására a fenti időszakban nem került sor. 

2025. III. negyedévében köztemetés elrendelésére nem került sor.

A települési utazási támogatásra az a személy jogosult, aki a helyi tömegközlekedést bérletjeggyel veszi igénybe és tartósan beteg, vagy fogyatékkal élő; 18 éven aluli és 25 éven aluli diák, aki közoktatásban nappali rendszerű oktatásban vesz részt, vagy felsőoktatásban nappali tagozaton tanul; nyugellátásban részesül, de ingyenes utazásra nem jogosult; bármely más települési támogatásban részesül. Továbbá az a szülő/gondviselő, amennyiben óvoda- vagy tanköteles korú, sajátos nevelési igényű gyermekének nevelése/oktatása nem biztosítható a helyi köznevelési intézményekben, ezért rendszeresen más településre kell utaztatnia.

2025. III. negyedévben 40 fő nyugdíjas, 81 fő közép, illetve felsőoktatásban részt vevő diák, 412 fő általános iskolai diák jogosult a támogatásra összesen 799.500 Ft értékben. SNI diákok utazási támogatásához 2025. III. negyedévében összesen 30.000 Ft-ot fizettünk ki a szülőknek.

A fent említett támogatások a polgármester döntését követően maradéktalanul kifizetésre kerültek. 

A polgármester a rendelkezésre álló adatok alapján naponta, szükség esetén azonnal dönt a támogatások odaítéléséről, melynek során figyelemmel volt minden kérelmező egyéni, szociális helyzetére.

2. Intézményfejlesztési hozzájárulás

Sülysáp Város Önkormányzata Képviselő-testületének az Intézményfejlesztési Alapról szóló 11/2006. (IV. 24.) önkormányzati rendelete 3 § (4) bekezdése alapján: 

2 db külterületi ingatlan belterületbe vonása alapján összesen 1.000.000 Ft ingatlanfejlesztési hozzájárulás került megállapításra. 

3. Vagyongazdálkodás

Miután a piactéren kialakított üzlethelyiség bérlője a bérleti szerződést – nem várt módon –felmondta, a támogatási szerződésben vállalt működtetési kötelezettség biztosítása érdekében az ingatlan újra bérbeadásra került, így a hasznosítás szünetmentesen folytatódik. Az új bérlő – Kovács Mónika E.V. – az ingatlant átvette, büfé nyílt a bérleményben.
II. JEGYZŐI DÖNTÉSEK, INTÉZKEDÉSEK

1. Közösségi együttélés alapvető szabályainak megsértésével kapcsolatos feladatok

A közösségi együttélés alapvető szabályairól és megszegésük jogkövetkezményeiről szóló 15/2013. (IX. 26.) önkormányzati rendelete 3. § (1)-(5) bekezdése alapján:

3 db közigazgatási bírság kiszabására került sor elhanyagolt ingatlan ügyben, összesen 150.000 Ft összegben. 
2. Közterület-használat
A közterületek használatának rendjéről és feltételeiről szóló 7/2010. (IV.1.) önkormányzati rendelet 8. § (1) bekezdése alapján:

5 db közterület-használati engedély ügyben került sor döntés meghozatalára sóder, betonelemek elhelyezése, alkalmi édességárusítás, valamint közcélú rendezvények megtartása tárgyában.

3. Településképi bejelentés
A 419/2021. (VII. 15.) kormányrendelet 46-49. §-a és a Sülysáp Város Önkormányzata Képviselő-testületének a településkép védelméről szóló 19/2017. (IX. 22.) önkormányzati rendelet 20/A. §-a alapján:

1 db Településképi bejelentési eljárás lefolytatását követően rendeltetés-változtatás ügyben került hatósági bizonyítvány kiadásra. 

Sülysáp, 2025. október 22.

Horinka László s.k.
dr. Tóth Krisztina

polgármester
jegyző

